**PM-alpint 27-29.3.23 Narvik – Politiidirektørens pokal til Ingrid Hamnes RPIL.**

I 2023 ble endelig PM-alpint arrangert i Nord-Norge. Troms politiidrettslag i samarbeid med Narvik politiidrettslag hadde i flere år planlagt å arrangere PM-alpint. Arenaen som hadde blitt valgt ut allerede i 2019 var Narvikfjellet. Eter to års avlysninger pga Covid i 2020 og 2021, og utsettelse pga sivilt NM i 2022 hadde endelig turen kommet til Narvik i 2023. Arrangørene hadde brukt mye tid på å planlegge ett godt arrangment og det var mange forventningsfulle tilreisede til Narvik

**Mandag 27.3 – Telemark og Get Together.**

Mandag 27.3. opprant med strålende kaldt vintervær og det var en fantastisk transport fra Evenes til Narvik som ga bud om flotte skiopplevelser. Mange hadde tatt turen oppover allerede tidlig i helgen og Jan Erik Holen fra Narvik stilte på eget initiativ som kjentmann og guide for de som ønsket å dra på topptur i Narvikfjellet. De hadde hatt en flott tur i fjellet.

Med rennstart kl 1700 mandag var det Telemark som stod først på programmet. Sola skinte fint inn i bakken og det var strålende kaldt vær. Det var satt en flott løype med hopp og reipelykkje. Underlaget var fast og det resulterte i like forhold for alle deltakere. Stor fart inn på hoppet gjorde at de aller beste måtte bremse ned farten før de traff hoppkanten for å ikke hoppe forbi neste port, men de aller fleste kom seg fint gjennom løypa.

I dameklassen var det 4 startende. Etter 1 omgang ledet Gøril Gylland, Trøndelag, foran Inger Margrethe Rojahn. Etter en jevn 2 omgang ble det Gøril Gyllan som trakk det lengste strået og stakk av med politimestertittelen etter best tid i begge omganger. Merethe Samuelsen tok 3 plass

I dameklassen ble det følgende klassevinnere:

**K5 Gøril Gyllan PIL Trøndelag**

**K4 Inger Margrethe Rojahn KRPIL**

**Resultater Telemark Damer totalt:**

**Politimester : Gøril Gyllan PIL Trøndelag**

**Sølv Inger Margrethe Rojahn KRPIL**

**Bronse Merethe Samuelsen TPIL**

I herreklassen var dessverre ikke fjorårsvinner Børge Søvik tilstede. Det gjorde det til en litt åpnere kamp om politimestertittelen i Telemark. Etter 1 omgang ledet Kjell Bergstrøm, Opil foran Arne Gustav Lien, BPIL og arrangørens egen Anders M Jensen, Troms rett bak på tredje plass. Etter to jevne omganger tok Kjell Bergstrøm politimestertittelen ganske klart. Det ble en tettere kamp om 2 og 3 plass. Arne Gustav Lien tok det lengste strået og var et snaut sekund foran Anders Magnus Jensen etter to omganger.

**I herreklassen i telemark ble det følgende klassevinnere :**

**M6 Kjell Tore Bergstrøm OPIL**

**M4 Anders Magnus Jensen TPIL**

**M3 Dag Rune sandal KRPIL**

**M2 Bernt Aamodt Larvik PIL**

**M1 Hans Henrik Lange VPIL**

**Resultater Telemark Herrer totalt:**

**Politimester : Kjell Bergstrøm OPIL**

**Sølv Arne Gustav Lien BPIL**

**Bronse Anders Magnus Jensen TPIL**

**Get together-sosial samling mandag**

Ganske umiddelbart etter rennavslutning var det Get Together aften på Fjellrestauranten i Narvikfjellet med Gulasj-suppe, hjemmebakt brød og drøye 100 deltagere. Restauranten ligger høyt opp i fjellet på toppen av gondolheisen med en fantastisk panaromautsikt over Narvik, Ofotfjorden og fjellene rundt. Når været viste seg fra sin aller beste side ble det en fantastisk opplevelse og en flott ramme rundt oppstart av mesterskapet. Det var svært mange som benyttet anledningen til å ta flotte bilder av en fantastisk solnedgang, selfier, gruppebilder og som pepret sosiale medier til stor misunnelse for dem som ikke hadde tatt turen til Narvik. Etter å ha spist svært god suppe, skravlet og oppsummert ble det hele avsluttet til kl 2200. Pga prepping med store maskiner sikret med lange stålvaiere ble det lagt ned forbud om å kjøre ned på ski og alle tok gondol ned til byen igjen. Gondolturen ned med utsikt over Narvik by Night ble en minnerik opplevelse.

**Tirsdag 28.3.23 Storslalåm, Parallell ski og brett, bankett**

**Storslalåm**

Tirsdag var det storslalåm først på programmet. Med besiktigelse fra 0900 og rennstart kl 10 ble det travelt for mange å komme seg opp i fjellet. Været spilte på lag og det var strålende sol, fantastiske skiforhold, men forholdsvis kaldt på start før solen tittet inn i bakken i 12 tiden.

Den øverste delen av storslalåmløypa var svært bratt. Det var i utgangspunktet godt feste med tørr, nypreppet snø, men etter besiktigelsen ble det svært isete i de første portene. Mange hadde således problemer allerede etter 1 og 2 port. Trenden med lette randonne-ski med spinkle bindinger, og breie alpinski for offpistkjøring får nok ta noe av skylden for en del utkjøringer.

Det var hyggelig nok en gang å se mange damer på startstreken. Med nesten 30 deltagere i yngste dameklasse var det den største klassen på start. Håpet er at en litt tøff løype ikke gav noen angst mot å delta neste år, men det var utelukkende blide fjes å se selv om løypa var krevende. I godt vær er det vanskelig ikke å være blid

Kampen om politimestertittelen for kvinner ble en forholdsvis tett kamp. Etter 1 omgang ledet Ingrid Hamnes, RPI med 4 tideler på Eva Adelgren, Trøndelag. I 2 omgang skrudde Ingrid til et knepp og vant til slutt med nesten 2 sek foran Eva. Ingrids tider ville holdt til 3 plass overall. Eva er født og oppvokst i bakken i Narvik og kjente alle de lokale i arrangørklubben. Arne Olsen fra Narvik slalåmklubb hadde stukket noen flotte løyper og var synlig fornøyd med kjøringen til sin gamle elev Eva. Hun viste også flott kjøring og 2 plassen hos damene ville vært en 4 plass overall. Imponerende kjøring av de to beste damene. I kampen om 3 plassen var det en litt mer åpen affære. Gøril Gylland holdt tredjeplassen etter 1 omgang foran Christina Hartmann og Vibeke Nelstrom. Etter en tett 2 omgang ble det Christina som trakk det lengste strået under ett sekund foran Gøril og Vibeke.

Det ble følgende klassevinnere for damene:

**K5. Gøril Gyllan PIL Trøndelag TPIL**

**K4. Eva Adelgren PIL Trøndelag**

**K3. Terese Braut Våge RPIL**

**K2. GDPR XXX**

**K1. Ingrid Hamnes RPI**

**Resultater Storslalåm Damer totalt:**

**Politimester : Ingrid Hamnes RPI**

**Sølv Eva C Adelgren PIL Trøndelag**

**Bronse Christine Hartmann OPIL**

I herreklassen var det ca 65 deltagere og god stemning. Lasse Paulsen, POD gjorde come-back i alpinbakken. Han hadde i likhet med Eva Adelgren hatt deler av oppveksten i alpinanlegget i Narvik, og med fartstid på alpinlandslaget i fartsdisipliner var det stor spenning knyttet til hvor mye skikunnskap som fremdeles hang igjen.

Etter 1 omgang ledet Ole Stig Bjørhovde med 7 tideler på Paulsen. De to var i en klasse for seg med Kjell Bergstrøm 3 sekunder bak. Thomas Rygh var på en klar 4 plass med Arne Gustav Lien på 5.

I 2 omgang kjørte Paulsen 1/10 raskere enn Bjørhovde men det holdt ikke til å ta igjen Ole Stig som nok en gang kunne triumfere i storslalåm. På en klar 3 plass kom Kjell Bergstrøm, Thomas Rygh tok 4 plassen mens Henrik Riiser tok en fin 5 plass totalt foran Arne Gustav Lien. Evigunge Guttorm Guttormsen viste også fin kjøring i comebacket i PM-alpint og tiden hans holdt til en 8 plass totalt, men han måtte seg slått av sønnen Gustav Guttormsen på 7 plass.

Vi fikk følgende klassevinnere i herreklassen:

**M 8 Guttorm Guttormsen OPIL**

**M 7 Per Arne Furu PUPIL**

**M 6. Kjell Bergstrøm OPIL**

**M 5. Ole Petter Ustad PIL Trøndelag**

**M 4** **Ole Stig Bjørhovde PIL Trøndelag**

**M 3 Stian Romslo BPI**

**M 2. Thomas Rygh OPIL**

**M 1. Henrik L Riiser RPI**

**Resultater Storslalåm Herrer totalt:**

**Politimester : Ole Stig Bjørhovde** **PIL Trøndelag**

**Sølv Lasse Paulsen POD PIL**

**Bronse Kjell Bergstrøm OPIL**

**Parallell storslalåm**

Etter storslalåm ble det gjort klart til parallell snowboard og parallell storslalåm. Litt venting ble det før alt var på plass etter å ha flyttet både deltagere og arrangører ned til ny start. I Narvik hadde de fått lånt en proff startboks med fall-lemmer og nedtelling, og dette var populært blant deltagerne. Litt innkjøringsproblemer med startboksen og utfordringer med mange klasser gjorde at arrangementet tok noe lengte tid en planlagt. Parallell snowboard og parallellslalåm er ikke en offisiell gren og det ble konkurrert uten vanlig klasseinndeling. Det ble konkurrert i damer og herrer snowboard, damer og herrer parallell ski. Det ble mange tette og fine dueller og mange tilskuere heiet godt.

**Damer:**

I dameklassen var det 22 deltagere og det måtte kjøres innledende runder før vi satt igjen med 16 deltagere i 16 dels finalen. Det var flere tette og gode dueller og mye smil og latter. De to beste fra storslalåm møttes allerede i innledende runde, noe Ingrid vant klart over Eva. finalen møttes Ingrid Hamnes Marte Lund Jacobsen, og det ble oppskriftsmessig seier til Ingrid

**Resultat Parallell ski damer:**

**1 Ingrid Hamnes RPI**

**2. Marte Lund Jacobsen TPIL**

**3. Janne Berg Kjeseth BPI**

**4. Cecilie Eggen BPI**

**Herrer**:

Med 38 deltagere stod på startstreken ble i år alle deltagerne kjørt i samme klasse uansett alder. Ved stor deltagelse tidligere har det blitt delt i klasse over og under 50 år. Fartsdressene var delvis pakket ned og med normale skiklær for de fleste skulle det gi så like forhold som mulig. Uten rangering av deltagerne ble det allerede tidlig en del spennende dueller, og 2 mann fra Storslalåm, Lasse Paulsen røk overraskende ut mot Kjell Bergstrøm som igjen møtte sin overmann i Thomas Rygh. Ole Stig Bjørhovde stod over parallell for å pleie en vond rygg. Vi fikk også en artig duell mellom far og sønn Guttormsen som junior Gustav tok knepent.

Etter mange spennende runder stod vi igjen med 4 mann til slutt i semifinalen, Thomas Rygh og Arne Gustav Lien vant hver sin semifinale og møttes i finalen. I bronsefinalen ble det en kamp mellom Gustav Guttormsen og Jørgen Andersen Strender hvor sistnevnte kapret 3 plassen.

I finalen gjorde Thomas Rygh kort prosess med Arne Gustav Lien som tidlig kom litt bakpå og måtte satse over evne for å prøve å ta inn det tapte. Det ble en klar seier til Thomas Rygh etter solid kjøring i alle heat. Det var en fin revansje etter å ha blitt slått i ut i semifinalen ut etter omkjøring i fjor.

**Resultater parallell herrer:**

**1. Thomas Rygh OPIL**

**2. Arne Gustav Lien BPI**

**3. Jørgen Andersen Strender OPIL**

**4.** **Gustav Guttormsen KPIL**

**Parallell snowboard**

I dameklassen snowboard var det 9 deltagere. Det ble noe hardt etter hvert og utfordrende for de som kjørte brett. Vi fikk likevel mange flotte og tette dueller hvor ledelsen i ehatene skiftet flere ganger. Vi stod til slutt igjen med Heidi Mentzoni og Karina Rindem Grøtfjorden i finalen. Der trakk Heidi Mentzoni det lengste strået.

**Vi fikk følgende resultater i dameklassen i snowboard parallell:**

**1 Heidi Mentzoni NPIL**

**2. Karina Rindem Grøtjorden BPI**

**3 Sunneiv Syversrud LPIL**

**4 Silje Strand Stavheim OPIL**

I herreklassen var det i 16 deltagere og følgelig noen flere runder Også her ble det mange spennende dueller hvor også fall i begge løyper i samme heat gav stor spenning.

**Dette gav følgende resultater i herreklassen i snowboard parallell:**

**1. Morten Bjørseth OPIL**

**2. Ole Petter Ustad PIL Trøndelag**

**3. Bernt Aamodt LPIL**

**4. Amund Mellinger Larsen PUPIL**

Etter en svært lang dag i bakken for mange var siste finale i mål godt nærmere kl 1800, 10 timer etter første rennstart. Det ble derfor svært travel for flere å rekke ned til bankett på hotellet.

**Bankett**

Etter den sene avslutningen i bakken ble det bestemt å utsette banketten fra kl 19 til kl 2000 så alle skulle rekke å dusje å kle seg om til fest. For de sist ankomne til hotellet ble dette en frisk opplevelse med iskaldt vann i dusjen. Det var god stemning i den store salen i kjelleren og det ble en hyggelig bankett med full sal. Det ble servert en deilig tre-retters middag. Underveis i middagen ble det også gjennomført premieutdeling for Telemark, Storslalåm og Parallell ski og brett hvor det ble delt ut mange flotte premier.

Jan Erik Holen fra Narvik fikk også en fortjent oppmerksomhet og en hyggelig hilsen fra de som hadde vært så heldige å få bli med ham på topptur lørdag. En hyggelig gest til et supert initiativ.

Tradisjonen tro ble også neste års arrangør presentert på banketten. Politiets Idrettslag Trøndelag hadde meldt seg til tjeneste, men det er foreløpig uklart om arrangementet blir på Oppdal, Vassfjellet etter annet egnet sted i regionen.

Etter banketten trakk de fleste deltagerne opp i Linken bar hvor DJ hadde rigget til for musikk og dans. Baren i toppetasjen hadde glassvegger på 3 sider og hadde upåklagelig utsikt over byen og fjellene rundt. Med fullt trykk på dansegulvet ble det en strålende kveld for alle, også for de som valgte å kaste inn håndkleet litt tidligere

**Slalåm onsdag 29.3.23**

Nok en strålende dag i Narvik. Solen skinte fra skyfri himmel, og med besiktigelse fra 10 og start kl 11 rakk solen å varme godt før vi var i gang. Arrangøren hadde nok en gang satt en flott løype, underlaget var som ett stuegulv, fast og fint uten den hardeste isen. Mange av de yngste deltagerne glimret også i år med sitt fravær, så vi har en jobb å gjøre med å motivere folk til også å stille i slalåm. Slalåmløypa var adskillig enklerer en gårsdagens storslalåm. Eva Adelgren måtte kaste inn håndkleet med et vondt kne så Ingrid Hamnes ble eneste kvinne på start. 15 startende totalt i slalåm var historisk lite. Litt trøbbel med fri fra jobb og flyavganger var nok også en medvirkende årsak. Men uansett årsak har vi en jobb å gjøre frem mot neste mesterskap for å motivere til deltagelse i slalåm også .

Hyggelig var det også at Tommy Johnsen fra hovedstyret i NPI hadde tatt turen. Han fotograferte ivrig i bakken.

Ingrid Hamnes leverte solid kjøring hvor særlig 2 omgang var med fullt trøkk. Hun slo alle gutta klart med dagens raskeste tider i begge omganger.

**Resultater Slalåm Damer totalt:**

**Politimester : Ingrid Hamnes RPI**

I herreklassen var det 18 påmeldte og 14 startende og vi fikk følgende klassevinnere.

**M8 Guttorm Guttormsen OPIL**

**M7. Per Arne Furu PUPIL**

**M6. Kjell Tore Bergstrøm OPIL**

**M4 Ole Stig Bjørhovde TPIL**

**M3. Stian Romslo BPI**

**M2. Thomas Rygh OPIL**

**M1. Gustav Guttormsen KPIL**

I kampen om politimestertittelen for herrer ledet Ole Stig Bjørhovde klart etter 1 omgang. På 2 plass var Kjell Bergstrøm og med Thomas Rygh på 3 plass sekundet bak. På 4 og 5 plass lå Gustav og Guttorm Guttormsen. De skilte kun 2/10 sek mellom far og sønn med junior i førersetet etter 1 omgang. Det lå dermed an til en spennende far/sønn duell i 2 omgang.

I 2 omgang leverte Ole Stig Bjørhovde nok en god omgang og vant til slutt klart foran Kjell Bergstrøm og med Thomas Rygh på 3 plass. Guttorm viste i 2 omgang at de eldste fremdeles kan stå på ski, tok 4 plassen totalt og henviste Gustav til 5 plass. Arne Gustav Lien som lå tett bak familien Guttormsen etter 1 omgang var uheldig og hektet i 2 omgang, fikk en vridning i kneet etter et rundkast og måtte bryte løpet.

**Resultater Slalåm Herrer totalt:**

**Politimester : Ole Stig Bjørhovde PIL Trøndelag**

**Sølv Kjell Bergstrøm OPIL**

**Bronse Thomas Rygh OPIL**

Premieutdeling ble gjennomført i solen i ved Anderstua som hadde vært base i hele mesterskapet. Det ble nok en gang delt ut flotte premier til alle deltakerne. Tommy Johnsen fra NPI delte ut medaljene.

Tradisjonen tro ble det også delt ut politidirektørens pokal til beste utøver uansett klasse og kjønn. Med seier i både storslalåm, parallell og slalåm hvor hun også tuktet alle guttene etter meget imponerende kjøring var valget i år valget av Ingrid hamnes veldig enkelt.

**Politidirektørens pokal for beste idrettslige prestasjon ble tildelt Ingrid Hamnes RPI**

Grenleder alpint, Kjell Bergstrøm, ønsket til slutt alle en trygg reise hjem og velkommen til PM i Trøndelag i 2024. Teknisk arrangør, Narvik slalåmklubb og politiidrettslagene i Narvik og Tromsø ble behørig takket av for et strålende arrangement.

Kjell Bergstrøm

Grenleder Alpint